Når sagen mod den 41-årige drabstiltalte far fra Øster Hurup torsdag fortsætter ved Retten i Potsdam, skal to betjente fra Nordjyllands Politi i vidneskranken. Det skriver nordjyske.dk. - Betjentene skal fortælle om den del af efterforskningen, hvor vi har assisteret tysk politi. Det vil sige afhøringen af farens familie og omgangskreds samt resultatet af en ransagning af hans hjem, forklarer politikommissær Lars Nørskou Jørgensen fra Nordjyllands Politi til Nordjyske. Den 41-årige er tiltalt for at have bedøvet sine døtre på 9 og 10 år, inden han satte ild til den bil, de sad i, så pigerne brændte ihjel. Det skete i august 2011 lidt uden for Berlin. Mens den 41-årige har siddet varetægtsfængslet i Tyskland har han forsøgt at begå selvmord ved at tage en overdosis piller. Derfor er hans piller nu skiftet ud med flydende medicin, som han ikke kan gemme, oplyser den 41-åriges forsvarer, Thomas Arndt til Nordjyske.

Opsummering:
Sagen mod den 41-årige mand, der er tiltalt for drab på sine to døtre, fortsætter ved Retten i Potsdam.